**Si të ushqejmë mendësi të zhvillimit**

**te fëmijët: një udhëzues i plotë**

*Nga: Ursula Cruz*

A e keni ditur se mënyra si mendoni për inteligjencen mund të ndikojë në suksesin akademik të fëmijës tënd? Po, është e vërtetë! Mendësia e një fëmije luan një rol të rëndësishëm në arritjet akadamike të tij dhe kjo është arsyeja pse ju duhet të përpiqeni të ndërtoni një mendësi të zhvillimit për fëmijën.

Kështu, çka mund të bësh ti që t’ia ushqesh fëmijës një mendësi të zhvillimit? Lexoje udhëzuesin tonë të plotë…

**Çka është një mendësi e zhvillimit te fëmijët?**

Sipas Wikipedia, përkufizimi i mendësisë së zhvillimit te fëmijët është: “ata besojnë se gjithësecili mund të bëhet më i mençur në diç po punoi në të”. Me fjalë të tjera, një mendësi e zhvillimit është besimi se inteligjenca dhe aftësitë mund të zhvillohen me mund dhe praktikë. Fëmijët me mendësi të zhvillimit i shohin gabimet dhe pengesat si një mundësi për të mësuar dhe për të përparuar sesa shenja se ata nuk janë të mençur a të talentuar.

Mendësia e zhvillimit sjell shumë përfitime. Fëmijët me këtë mendësi janë më rezistentë, më të adaptueshëm dhe janë më të prirë të kënaqen me mësim edhe kur gjërat vështirësohen.

**Mendësia e zhvillimit vs. mendësia e palëvizshme**

Nëse fëmija juaj ka një mendësi të zhvillimit, ai beson se inteligjenca mund të zhvillohet. Ai e kupton se mundi shpie te suksesi, prandaj nuk druhen të kryejnë detyra sfiduese. Ky lloj i të menduarit çon në motivim të shtuar dhe nivele më të larta të të arriturave.

Në anën tjetër, nëse fëmija juaj ka një mendësi të palëvizshme, ai beson se inteligjenca është e ngulitur në një gur. Rrjedhimisht, ai është i prirë të dorëzohet para një sfide dhe të ndërmarrë më pak rreziqe.

**5 strategji që ndihmojnë fëmijën të drejtohet kah mendësia e zhvillimit**

Tani që kuptuat ç’është mendësia e zhvillimit me përfitimet e saj, është thelbësore të mësohet si të ndihmohet fëmija të zhvillojë një mendësi të tillë. Edhe pse disa fëmijë mund të kenë mendësinë e zhvillimit dhuratë nga Zoti, akësecili fëmijë mund të përfitojë nga strategjitë për përvetësimin e mendësisë së zhvillimit. Pa t’i shohim njëherë këto strategji:

**1. Lëvdoje mundin, jo aftësinë me të cilën ka lindur**

Kur fëmija juaj ka sukses në diç, mos i thuaj gjëra si “sa i/e mençur je!” ose “sa i/e aftë je!” Më mirë përqendrohu në të lëvduarit e punës dhe mundit të madh që fëmija juaj ka derdhur në të. Për shembull, mund të thoni: “sigurisht ke punuar goxha fort për këtë!” ose “Bravo! Ia ke dalur mbanë sepse ke mësuar shumë për këtë” dhe lëvdata të tjera të ngjashme në këtë vijë. Ky lloj lëvdate do ta ndihmojë fëmijën të kuptojë se suksesi vjen nga mundi, jo nga aftësia me të cilën ka lindur.

**2. Ndihmoje fëmijën tënd të shohë dështimin si një mundësi mësimi**

Nëse fëmija juaj përjeton ndonjë dështim, është e rëndësishme të ndihmohet të shohë atë si një mundësi për të mësuar dhe për t’u zhvilluar. Mos reago negativisht por inkurajo fëmijën tënd të shohë dështimin si një hap kah suksesi. Ky mund të jetë një ndryshim sfidues i mendësisë për të dy prindër dhe fëmijë, por është vendimtar për përforcim të mendësisë së zhvillimit.

**3. Inkurajo dashurinë për mësim, jo vetëm për notat e mira**

Nga mënyrat më të mira për të nxitur mendësinë e zhvillimit është të edukoni fëmijën tuaj me dashuri për mësimin. Ndihmoi ata të kuptojnë se mësimi është një proces i vazhdueshëm, e jo vetëm diçka që ata e bëjnë për t’i marrë ca nota të mira. Nxitni kuriozitetin dhe eksplorimin. Kur fëmija juaj është i interesuar në një temë, ndihmoje ta eksplorojë atë më tutje. Kjo do ta ndihmojë atë të zhvillojë një mendësi të zhvillimit, si dhe një dashuri për mësim që do të zgjasin përjetë.

**4. Ndihmo fëmijën tënd të gjejë pasionin e tij**

Tjetër mënyrë për të nxitur një mendësi të zhvillimit është të ndihmoni fëmijën tuaj të gjejë pasionin e tij. Kur fëmijët janë të pasionuar për diçka, ata kanë më shumë gjasa të këmbëngulin për të edhe kur gjërat rëndohen. Kjo qëndrueshmëri është element kyç i një mendësie të zhvillimit. Nëse fëmija juaj ende s’ka gjetur ndonjë pasion, provo ta ekspozosh atë para një vargu aktivitetesh dhe shih cili po ia zgjon interesin.

**5. Fillo nga vetja**

Në doni ta ndihmoni fëmijën tuaj të kultivojë një mendësi të zhvillimit, është esenciale të filloni nga vetja. Përvetëso sjellje dhe qëndrime të një mendësie të zhvillimit vetë. Kur ju bëni gabime, pranoni ato dhe flitni çka keni përfituar nga përvoja. Kur ju përballeni me sfida, qëndroni dhe mos u dorëzoni. Jini durimtarë me veten dhe fëmijën tuaj sepse që të dy ju po punoni në kultivimin e mendësisë së zhvillimit.

**4 arsye pse mendësia e zhvillimit është e rëndësishme për fëmijët**

Me një mendësi të zhvillimit, fëmijët e marrin vesh se inteligjenca nuk është e palëvizshme. Ata e kuptojnë se mund të bëhen më të aftë dhe të përmirësojnë shkathtësitë e tyre me mund dhe praktikë. Këtu i keni vetëm disa arsye pse fëmijët duhen ta kenë një mendësi të tillë.

**1. Motivim i shtuar**

Një mendësi e zhvillimit te fëmijët shpie në motivim të shtuar. Kjo ngase fëmijët e kuptojnë se ata mund të përmirësojnë aftësitë dhe shkathtësitë e tyre me mund. Ata nuk zbrapsen lehtë dhe pengesat i shohin si sfida për t’u kapërcyer.

**2. Qëndrueshmëri e përmirësuar**

Fëmijët me këtë mendësi janë më të qëndrueshëm para pengesave. Ata nuk i shohin dështimet si reflektim i vlerës së tyre si person por përkundrazi si një mundësi për të mësuar e për t’u zhvilluar. Kjo i ndihmon ata të rezistojnë para sfidave dhe t’i konsiderojnë pengesat si pjesë e natyrshme e jetës.

**3. Kënaqësi më e madhe gjatë mësimit**

Fëmijët e pajisur me këtë mendësi e shohin mësimin si mundësi për t’u zhvilluar dhe përmirësuar sesa diçka që kufizohet në vetëm marrje të notave të mira. Kjo do të thotë se ata janë më të prirë të kënaqen me mësim për hir të mësimit e kjo sigurisht shpie në motivim më të madh dhe pjesëmarrje aktive në klasë.

**4. Nivele më të larta të arritjeve**

Duke qenë më të qëndrueshëm e më të motivuar, fëmijët kanë më shumë gjasë të arrijnë nivele të larta. Studimet kanë shfaqur se ndikimi i mendësisë të zhvillimit shpie në nota të përmirësuara dhe arritje të larta të pikëve në teste, si dhe angazhim më të madh në mësim.

**Le të zhytemi në vetëdijën për mendësinë e zhvillimit**

Vetëdija është një vegël e çmuar që ndihmon në kultivimin e një mendësie të zhvillimit. Kur ju jeni të vetëdijshëm, ju i vëzhgoni mendimet dhe ndjenjat e juaja pa gjykime. Kjo ju mundëson t’i shihni gabimet e juaja si mundësi mësimi dhe t’iu qaseni sfidave me kërshëri dhe çiltërësi.

Ne e kemi përmendur se nga mënyrat e kultivimit të mendësisë së zhvillimit te fëmija juaj është duke e udhëzuar mënyrën e tyre të të menduarit. Metodë tjetër është duke ndërfutur aktivitete në rutinën e tyre ditore me qëllim që t’ua ndërrojmë perspektivat, të mishërojmë rezistencën dhe të ndezim në vetët e tyre pasionin për mësim dhe zhvillim. Le t’ua hedhim një sy!

**4 aktivitetet më të mira për mendësinë e zhvillimit për fëmijët**

Një mendësi e zhvillimit nuk është veç një besim; është një udhëtim i transformimit. Nëse ju besoni se zhvillimi është progresiv dhe i mundshëm, ju duhet të punoni për çdo ditë në këtë drejtim ashtu që ndryshimi të vihet në pah. Tutje janë ca aktivitete që krijojnë një mendësi të zhvillimit te fëmijët:

**1. Kursi i pengesës**

Krijo një kurs me pengesa fizike. Derisa fëmijët navigojnë sfidat, shih si ata iu qasen secilës pengesë dhe ç’strategji kanë përdorur për tejkalim të tyre.

**2. Dështimet e famshme**

Eksploro tregime të njerëzve të suksesshëm të cilët u përballën me dështime para se të arritnin suksesin. Diskuto çka mësuan ata nga dështimet e tyre. Kur fëmijët të kuptojnë se suksesi paraprihet nga tentativa të dështuara, ata nuk do të bllokohen nga dështimet por do të përpiqen të punojnë në gabimet të cilat i penguan në arritjen e suksesit.

**3. Mbajtja e një ditari**

Inkurajo reflektim të rregullt përmes mbajtjes së ditarit. Pjesëmarrësit mund të shkruajnë për sfidat, pengesat dhe si ata planifikojnë t’iu qasen atyre me një mendësi të zhvillimit. Ditari do t’iu mundësojë të bëhen kërkues të zgjidhjeve dhe, njëkohësisht i mëson ata si të skicojnë një plan hap-pas-hapi për sukses.

**4. Bisedë pozitive me veten**

Mësoni fëmijët të zëvendësojnë bisedat negative me veten me pozitivitet dhe inkurajim. Më e udhës për fëmijën është të thotë: “ende po mësoj si të vozis; çdo herë po bëj më pak gabime.” sesa të thotë: “sa i ngathtë jam në vozitje; kurrë s’do të mund t’ia dal mbanë!” Në shembullin negativ, individi ashpër po e kritikon veten dhe po bën një gjykim të përgjitshëm negativ duke u bazuar në një gabim. Ky lloj i bisedës me veten mund të shpjerë në ndjenja të pafuqisë dhe të vetëbesimit të ulët. Në shembullin pozitiv, individi pranon pengesën por e formëson atë si një mundësi për zhvillim. Kjo promovon qëndrueshmëri dhe vetëbesim.

Pas diskutimit për aktivitetet e trajnimit të fëmijës për të menduar në mënyrë progresive, le të shohim si duhet të duket orari ditor i një fëmije në mënyrë që të diciplinohet mendja e tij që në vazhdimësi të punojë në drejtim të zhvillimit.

**Krijimi i një orari ditor për të kultivuar mendësi të zhvillimit te fëmijët**

Kur të krijohet orari ditor i fëmijës, është e rëndësisë parësore që ky proces të jetë bashkëpunues dhe integrues. Orari s’duhet të jetë i detyruar për fëmijën por një vendim i përbashkët pranues për të rritur produktivitetin ditor të fëmijës.

Përdorimi i veglave online dhe planifikuesve të orarit ditor është mënyra e duhur për të krijuar një plan të fuqishëm ditor. Disa nga planifikuesit më të mirë të orarit ditor mund të integrohen me email-e, kalendare dhe aplikacione të tjera për përdorim më të lehtë me telefon të mençur.

**4 këshilla për të krijuar orarin më të mirë ditor për fëmijët**

**1. Prioritizo një mendësi të zhvillimit**

Nga metodat më të mira për t’iu dhënë kuptim orareve është t’iu japësh hapësirë vetëdijës, mendimit pozitiv dhe aktiviteteve që kultivojnë mendësinë e zhvillimit. Kjo përfshin meditimin, leximin dhe aktivitete të tjera që forcojnë analizën e vetvetes dhe vetëzhvillimin e hershëm.

**2. Aktivitetet rezervë**

Anulimet dhe shtyerjet janë pjesë normale e çdo orari, prandaj është e rëndësishme të keni aktivitete rezervë. Kjo gjithashtu minimizon kohën joproduktive në proces të ndryshimit të aktiviteteve, dhe fëmijët janë të angazhuar gjatë gjithë ditës.

**3. Futni mundësi aktive zgjedhjesh në orare**

Për t’i bërë oraret sa më ndikuese është shumë më e udhës t’i bëni ato motivuese sesa rutina strikte. Ju mund të shtoni opcione përbrenda kohëve të orarit me qëllim që fëmijët të zgjedhin aktivitetet të cilat duan t’i bëjnë. Ata mund të zgjedhin, ta zëmë, një orë leximi ose një orë mësimi online për çdo ditë.

**4. Bashkëpunoni në një orar që ka sukses**

Bashkëpunimi është i rëndësishëm kur dizajnoni orarin e duhur, prandaj shtimi i aktiviteteve që fëmija pëlqen është kyç. Të vëni kohën e mbarimit ka po aq rëndësi sa të vëni kohën e nisjes, ngaqë fëmijët e dinë saktësisht kur të kthehen në shtëpi kur janë duke luajtur jashtë.

Ne diskutuam çka duhet të përfshijë orari ditor i fëmijës tënd. Le të zbulojmë veglat dizajnuese për t’ju treguar si mund të duket orari ditor i fëmijës tënd.

**5 veglat më të mira për të dizajnuar orarin e përkryer ditor për fëmijë**

Ka shumë vegla që mundësojnë krijimin e orarit ditor për fëmijë, pra zgjedhne atë që është fleksibile, kreative dhe e manovrueshme për të planifikuar një muaj të tërë ose ca javë. Edhe një orar ditor për fëmijë duhet të jetë lehtë i ndryshueshëm në mënyrë që t’i prezantoni ndryshimet e reja më shpejt.

**1. Canva – Daily Planner**

Canva ofron një shabllon të planifikuesit ditor që ju lejon të krijoni shpejt oraret ditore për fëmijët pa ndonjë telash a kufizim. Mund të zgjedhni nga dhjetëra tema, ngjyra dhe ide gjersa e bëni orarin në mënyrë kreative shprehës për t'i entuziazmuar fëmijët për ditën e tyre. Blloqet e lëvizshme mund të personalizohen për lloje të veçanta të planifikuesve, me zgjedhje të shumta dhe dizajne shumëngjyrëshe.

**2. Visme – Free Schedule Maker**

Me këtë aplikacion ju mund të krijoni orar goxha të organizuar dhe grafikisht interesant për fëmijët tuaj. Me anë të shablloneve dhe dizajneve të tij, ju mund t’ia filloni shpejt brenda minutash dhe të krijoni orarin e përkryer që ka mundësi edhe të printohet. Madje ju mund të krijoni orare për klasa të veçanta, hobi dhe aspekte të tjera për personalizim më të përshtatshëm.

**3. Adobe – Online Schedule Maker**

Adobe ju ofron një varg shabllonesh dhe një vegël online orarkrijuese si fillim. Ju mund ta zgjedhni dizajnin, të lundroni nëpër mijëra shabllone dhe të shtoni imazhe dhe tipografi në ditarin e ri të fëmijës suaj. Ju mund ta ndani atë online ose ta shkarkoni si një kopje digjitale, ose edhe ta printoni dhe fëmija ta varë atë në dhomën e tij.

**4. Vista – Printable Online Schedules**

Pothuaj njëlloj si aplikacionet e tjera, Vista ofron një vegël orarkrijuese online që ju ndihmon të dizajnoni orare kreative shumë shpejt. Ju keni qasje në më shumë se pesëdhjetë mijë shabllone dhe miliona imazhe me versionin pro. Ju mund të ruani shabllone të ndryshme për të bërë lloje të ndryshme të orarit për secilin muaj, për ta bërë atë një formë interaktive dhe kreative të planifikimit.

E rëndësishme është t’i caktoni fëmijës një rutinë, megjithatë nuk duhet të presim nga ta që ta ndjekin atë edhe po s’besuan në të. Të kuptuarit dhe pjesëmarrja në krijimin e orarit është ka po aq rëndësi. Kështu që le të shqyrtojmë ç’lloj pyetjesh duhet t’i bëni fëmijës tënd për të nxjerrë më të mirën nga ta dhe për t’i ndihmuar ata të kuptojnë logjikën prapa rutinës së tyre.

**8 pyetje që duhet bërë fëmijëve dhe nxënësve për të zhvilluar mendësinë e tyre të përparimit**

*“Mësimdhënia e mirë ka të bëjë më shumë me bërjen e pyetjeve të duhura sesa dhënien e përgjigjeve të duhura.” Josef Albers*

Me të vërtetë, bërja e pyetjeve të duhura zhvillon aftësitë e të menduarit kritik dhe logjik të fëmijës, duke ia zgjeruar horizontin e të menduarit. Më poshtë gjeni disa shembuj të pyetjeve që nxisin vetëreflektim, qëndrueshmëri dhe një mendësi të orientuar kah përparimi. Ato i bëjnë nxënësit të përqendrohen në përpjekjet e tyre, strategjitë, si dhe potencialin për përmirësim e jo në tiparet dhe rezultatet e pafrytshme.

1. Çka ke mësuar nga gabimet e tua?

2. Çfarë strategjish ke përdorur për ta zgjidhur atë problem?

3. Në ç’mënyrë tjetër do të mund t’i qasesh këtij gabimi herën tjetër?

4. Cilat janë sfidat për të cilat je i ngazëllyer t’i zgjidhësh?

5. Ç’hapa ke ndërmarrë për t’u përmirësuar në këtë fushë?

6. Trego për një sfidë me të cilën po përballesh tani. Si mund t’ia dalësh mbanë?

7. Thuaje një gjë që je krenar me të, e cila ka kërkuar nga ti mund dhe vendosmëri.

8. Si ndihesh kur e sheh dikë tjetër duke korrur sukses?

Përpjekja e fëmijëve për t’iu përgjigjur këtyre pyetjeve përmirëson reflektimin e tyre dhe i orienton ata kah rruga e zhvillimit të një qëndrimi mosdorëzues. Metodë tjetër për të ushqyer një mendësi pozitive të zhvillimit te fëmijët është duke iu treguar atyre thënie frymëzuese me cak përmirësimin.

**10 thëniet më të mira për mendësi të zhvillimit**

Si bima që ka nevojë të ushqehet përditë, njëashtu edhe mendimet e tua. Thëniet frymëzuese e kryejnë po këtë rol. Ato i furnizojnë mendimet e tua me sasinë e duhur të ushqimit për të ta dhënë shtysën në momentet e lodhjes. Poshtë e gjeni një listë të disa nga thëniet më të mira që s’ju lënë t’u thoni lamtumirë ëndrrave tua.

1. “Jeto sikur do të vdisje nesër; mëso sikur do të jetoje përherë.” – Mahatma Gandhi

2. “Gjërat më të rëndësishme në botë janë arritur nga njerëz të cilët s’kanë reshtur së provuari edhe kur nuk shihnin fije shprese.” – Dale Carnegie

3. “Asgjë nuk është e pamundur. Vetë fjala “e pamundur” e thotë: Unë jam e pamundur!” Audrey Hepburn

4. “E vështirë është të dështosh por më keq është të mos provosh kurrë.” – Theodore Roosevelt

5. “Suksesi nuk është aksident. Suksesi është zgjedhje.” – Stephen Curry

6. “Asnjë problem s’mund t’i bëjë ballë sulmit të të menduarit të pandërprerë.” – Voltaire

7. “S’është çështja se unë jam i mençur, por se unë thjesht qëndroj me problemet më gjatë.” – Albert Einsten

8. “Njëzet vite nga tash do të jeni më të dëshpëruar për gjërat që nuk i keni bërë sesa për ato që i keni bërë. Pra dil nga limani i rehatshëm e lundro. Eksploro, ëndërro, zbulo.” – Mark Twain

9. “Suksesi është aftësia për t’u hudhur nga një dështim në tjetrin, pa humbur entuziazmin.” – Winston Churchill

10. “Gjithmonë bëje atë që ke frikë ta bësh.” – Ralph Waldo Emerson

**Për fund**

Atëherë, ç’do të thotë e gjithë kjo për ty dhe fëmijën tënd? Një mendësi e zhvillimit është një çelës që i ndihmon fëmijët të arrijnë sukses në shkollë e në jetë. U mundëson atyre të përqafojnë sfidat dhe të mësojnë nga gabimet e tyre. Kur prindërit i ndihmojnë fëmijët e tyre të kultivojnë një mendësi të zhvillimit, ata bëhen gati për një jetë suksesi.

Shpresojmë se ky udhëzues ju ka dhënë disa mënyra praktike për të inkurajuar kultivim të mendësisë së zhvillimit te fëmija juaj. Me pak mund, ti mund ta ndihmosh fëmijën tënd të zhvillojë një mendësi të tillë, e cila do t’i shërbejë atij përgjatë gjithë jetës së tij. Andaj sigurohu t’i mbash në mend këto këshilla dhe t’i vësh në praktikë.

*Burimi: Splashlearn*

**Për autorin:**

Ursula Cruz kryesisht shkruan për temën e integrimit të teknologjisë në klasa dhe kryqëzimin e edukimit dhe zhvillimit të fëmijës.

*Solli në shqip: Prinderimi.com*

Ursula Cruz writes on the subject of integration of technology in classrooms and the intersection of education and child development. In her free time, she likes going on hikes with her dog, Lucy.